ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Σχετικά με την εφαρμογή της οδηγίας για τις ταχυδρομικές υπηρεσίες

(Οδηγία 97/67/ΕΚ, όπως τροποποιήθηκε από τις οδηγίες 2002/39/ΕΚ και 2008/6/ΕΚ)

1.Η παρούσα έκθεση εφαρμογής περιγράφει τον τρόπο με τον οποίο η οδηγία για τις ταχυδρομικές υπηρεσίες έχει εφαρμοστεί, καθώς και τον τρόπο με τον οποίο εξελίσσεται η αγορά ταχυδρομικών υπηρεσιών

Τον Φεβρουάριο 2008, το Ευρωπαϊκό Κοινοβούλιο και το Συμβούλιο εξέδωσαν την οδηγία 2008/6/ΕΚ (εφεξής, «η τρίτη οδηγία για τις ταχυδρομικές υπηρεσίες») , η οποία εισήγαγε τη νομική βάση για την υλοποίηση της εσωτερικής αγοράς των ταχυδρομικών υπηρεσιών, παρέχοντας το τελευταίο νομοθετικό βήμα στη διαδικασία του σταδιακού ανοίγματος της αγοράς. Αυτή όρισε ως τελική προθεσμία για το πλήρες άνοιγμα της αγοράς την 31η Δεκεμβρίου 2010 για 16 κράτη μέλη και την 31η Δεκεμβρίου 2012 για τα υπόλοιπα 11 (τότε) κράτη μέλη . Η τρίτη οδηγία για τις ταχυδρομικές υπηρεσίες ενίσχυσε επίσης τα καθήκοντα και τις αρμοδιότητες των εθνικών ρυθμιστικών αρχών, άλλαξε τον τρόπο με τον οποίο η καθολική ταχυδρομική υπηρεσία μπορεί να παρέχεται και να χρηματοδοτείται, ζήτησε πρόσβαση σε ορισμένα στοιχεία της ταχυδρομικής υποδομής και επέκτεινε τις διατάξεις για την προστασία του καταναλωτή, απαίτησε δε από την Επιτροπή να παρέχει βοήθεια στα κράτη μέλη για την εφαρμογή της, μεταξύ άλλων για τον υπολογισμό οιουδήποτε καθαρού κόστους της καθολικής υπηρεσίας.

Επιπλέον, το άρθρο 23 της οδηγίας 2008/6/ΕΚ επιβάλλει στην Επιτροπή να υποβάλει έκθεση σχετικά με την εφαρμογή της παρούσας οδηγίας στο Ευρωπαϊκό Κοινοβούλιο και το Συμβούλιο κάθε τέσσερα έτη, παρέχοντας κατάλληλες πληροφορίες για τις εξελίξεις στον εν λόγω τομέα. Αν και η διάταξη αυτή ορίζει ότι η έκθεση θα υποβληθεί έως τα τέλη Δεκεμβρίου 2013, η έκθεση αναβλήθηκε, ούτως ώστε να δοθεί επαρκής χρόνος να εξεταστούν οι πρώτες επιπτώσεις του πλήρους ανοίγματος της αγοράς σε όλα τα κράτη μέλη.

Η παρούσα έκθεση εφαρμογής συνοψίζει τον τρόπο με τον οποίο εφαρμόστηκε η οδηγία για τις ταχυδρομικές υπηρεσίες (οδηγία 97/67/ΕΚ, όπως τροποποιήθηκε από τις οδηγίες 2002/39 και 2008/6/ΕΚ) σε ολόκληρη την Ευρωπαϊκή Ένωση και τις κυριότερες εξελίξεις που έχουν σημειωθεί στην αγορά ταχυδρομικών υπηρεσιών από τον Δεκέμβριο του 2008. Σύμφωνα με το άρθρο 23 της οδηγίας 2008/6/ΕΚ, παρέχει πληροφορίες σχετικά με οικονομικά, κοινωνικά και εργασιακά πρότυπα και τεχνολογικές πτυχές, καθώς και την ποιότητα των παρεχόμενων υπηρεσιών. Η έκθεση εφαρμογής συνοδεύεται από έγγραφο εργασίας των υπηρεσιών της Επιτροπής το οποίο παρέχει λεπτομερέστερες πληροφορίες και περιλαμβάνει παράρτημα σχετικά με τον υπολογισμό του καθαρού κόστους της υποχρέωσης παροχής καθολικής υπηρεσίας.

Έχουν χρησιμοποιηθεί διάφορες πηγές για την σύνταξη της έκθεσης και του εγγράφου εργασίας των υπηρεσιών της Επιτροπής, συμπεριλαμβανομένων των μελετών Main Developments in the Postal Sector (κυριότερες εξελίξεις στον ταχυδρομικό τομέα) (2008-2010) , Pricing behaviour of postal operators (τιμολογιακή συμπεριφορά των ταχυδρομικών φορέων εκμετάλλευσης) , Main Developments in the Postal Sector (κυριότερες εξελίξεις στον ταχυδρομικό τομέα) (2010-2013) , αριθμού εκθέσεων από την ομάδα ευρωπαϊκών ρυθμιστικών αρχών για τις ταχυδρομικές υπηρεσίες (ERGP) , συνεισφορών στο πλαίσιο της οδηγίας για τις ταχυδρομικές υπηρεσίες (ΟΤΥ/PDC) και του φόρουμ των χρηστών ταχυδρομικών υπηρεσιών , των στοιχείων της Eurostat έως το 2012 και των ταχυδρομικών στατιστικών της ίδιας της Επιτροπής για την περίοδο μετά το 2012, μετά την απόφαση της Eurostat να σταματήσει η ειδική συλλογή στατιστικών δεδομένων για τον τομέα των ταχυδρομικών υπηρεσιών, καθώς και αριθμητικών στοιχείων της Παγκόσμιας Ταχυδρομικής Ένωσης . Δεδομένης της χρονικής υστέρησης που υπεισέρχεται στη συλλογή και παραγωγή στατιστικών, σε πολλές περιπτώσεις τα πλέον πρόσφατα διαθέσιμα στατιστικά στοιχεία αφορούν το 2013, αλλά όπου ήταν δυνατόν χρησιμοποιήθηκαν πιο πρόσφατες πληροφορίες για να παρέχουν ενδείξεις σχετικά με τις τελευταίες εξελίξεις.

2.Οι οικονομικά προσιτές και αξιόπιστες υπηρεσίες ταχυδρομείου και αποστολής δεμάτων εξακολουθούν να είναι ζωτικής σημασίας για την ενιαία αγορά

Οι ταχυδρομικές υπηρεσίες εξακολουθούν να διαδραματίζουν ζωτικό ρόλο σε ολόκληρη την Ευρωπαϊκή Ένωση, μολονότι η φύση αυτού του ρόλου αλλάζει καθώς οι νέες τεχνολογίες οδηγούν σε «υποκατάσταση από ηλεκτρονικά προϊόντα» και σε αύξηση του όγκου των πωλήσεων μέσω διαδικτύου. Η ικανότητα να αποστέλλονται επιστολές και δέματα που θα φθάνουν εντός συγκεκριμένης προθεσμίας σε καθορισμένη τιμή σε όλα τα μέρη της Ευρωπαϊκής Ένωσης εξακολουθεί να αποτελεί θεμελιώδη παράγοντα κοινωνικής, οικονομικής και εδαφικής συνοχής καθώς και ανάπτυξης της ενιαίας αγοράς. Το τεράστιο δυναμικό του ηλεκτρονικού εμπορίου σημαίνει ότι οικονομικά προσιτές και αξιόπιστες ταχυδρομικές υπηρεσίες και υπηρεσίες παράδοσης δεμάτων είναι πιο σημαντικές από ποτέ όσον αφορά τη συμβολή τους στην πραγμάτωση του δυναμικού της ψηφιακής ενιαίας αγοράς.

3.Η ανεξάρτητη κανονιστική εποπτεία έχει βελτιωθεί, αν και η ενισχυμένη εποπτεία της αγοράς υπηρεσιών παράδοσης δεμάτων είναι απαραίτητη για να συμβαδίζει με τις εξελίξεις στην αγορά αυτή

Οι εθνικές ρυθμιστικές αρχές συνεχίζουν να διαδραματίζουν βασικό ρόλο στηρίζοντας και επιβλέποντας την εφαρμογή και τη διασφάλιση της συμμόρφωσης με την οδηγία για τις ταχυδρομικές υπηρεσίες στα κράτη μέλη. Συνδυάζονται όλο και περισσότερο με τις ρυθμιστικές αρχές για άλλες επικοινωνιακές υπηρεσίες (π.χ. υπηρεσίες ηλεκτρονικών επικοινωνιών, ρ/τ εκπομπές). Η ευρωπαϊκή ομάδα ρυθμιστικών αρχών για τις ταχυδρομικές υπηρεσίες (ΕΟΡΑΤΥ), η οποία συστάθηκε το 2010, βελτίωσε τη διαβούλευση, το συντονισμό και τη συνεργασία μεταξύ των εθνικών ρυθμιστικών αρχών σε ευρωπαϊκό επίπεδο.

Ιστορικά, οι εθνικές ρυθμιστικές αρχές έτειναν να επικεντρώνονται στις επιστολές. Δεδομένης της μείωσης του όγκου της αλληλογραφίας, και του αυξανόμενου αριθμού των δεμάτων λόγω των πωλήσεων μέσω ηλεκτρονικού εμπορίου, χρειάζονται ισχυρότερη κανονιστική εποπτεία και πιο ολοκληρωμένα δεδομένα στην αγορά μεταφοράς δεμάτων, προκειμένου να αποκτηθεί πλήρης και ακριβής εικόνα του συνόλου της ταχυδρομικής αγοράς και της αγοράς παράδοσης δεμάτων και να αναπτυχθεί το πλήρες δυναμικό της ψηφιακής ενιαίας αγοράς.

4.Μια προσιτή και αξιόπιστη καθολική υπηρεσία προβλέπεται για τις επιστολές